Meer as 9 000 vas oor xenofobiese geweld | Maroela Media
Meer as 9 000 vas oor xenofobiese geweld
Die Suid-Afrikaanse polisie het 9 098 persone in hegtenis geneem in verband met 'n verskeidenheid van misdade wat onlangs tydens 'n vlaag van xenofobiese geweld gepleeg is.
Uitlanders vorm 'n deel van die persone wat tydens Operasie Fiela in hegtenis geneem is, het Nathi Nhleko, minister van polisie, tydens 'n sessie in die parlement gesê. Nhleko het nie bekend gemaak waar die persone aangehou word of die besonderhede van enige gevolglike regsprosesse vrygestel nie.
Die polisie en die Suid-Afrikaanse Nasionale Weermag het in April met Operasie Fiela begin ná 'n nuwe vlaag xenofobiese geweld waartydens sewe persone dood is en duisende uitlanders haweloos gelaat is.
Die veldtog duur steeds voort. Die opposisie plaas druk op die regering om te bepaal waar die gevangenes aangehou word. Die kwessie van repatriasie en deportasie word bevraagteken.